[Eugenius Episcopus, servus servorum Dei, venerabili fratri nostro H. Viennensi Archiepiscopo, salutem et Apostolicam benedictionem. Controversiæ, quæ inter dilectum filium nostrum Petrum Cluniacensem Abbatem, et venerabilem fratrem nostrum Eduensem Episcopum super proprietate Ecclesiarum de Poloniaco agitur, debitum finem imponere cupientes, fraternitati tuæ controversiam ipsam duximus committendam. Ideóque per præsentia scripta discretioni tuæ mandamus, quatinus congruo loco et tempore utraque parte ante faciem tuam evocata, causam ipsam fine canonico, Domino auctore studeas terminare. Datum Tusculi, XIII. Kalendas Junii. Legitur et Rescriptum seu Responsum ipsius Archiepiscopi Viennensis, mandantis Eduensem Episcopum per Procuratores suos, præpositum videlicet Ecclesiæ Eduensis et Magistrum Osbertum Viennæ comparentem, appellasse ad audientiam Apostolicam, ad Dominicam Lætare Ierusalem.]